《夏日集报恩僧寺同庄贤良诸公分韵得饼字》
宋代·韩淲

寻僧坐清昼，会友践佳境。兴寄徒自深，游观转便静。

荷翻一水香，柳散满阶影。相从解巾屦，爱此夏日永。

熏垆鼻观通，汲井齿颊冷。劳公具酒炙，饷我作汤饼。

同时得二士，俊发锥露颖。高步不可攀，奇语尚堪省。

徐郎招不来，怅望终耿耿。生平厌尘烦，老去合幽屏。

岂无亲朋乐，所虑乏规警。长歌及黄农，妙处亦深领。

作者简介：韩淲（biāo）（1159—1224）南宋诗人。字仲止，一作子仲，号涧泉，韩元吉之子。祖籍开封，南渡后隶籍信州上饶（今属江西）。从仕后不久即归，有诗名，著有《涧泉集》。淲清廉狷介，与同时知名诗人多有交游，并与赵蕃（章泉）并称“二泉”。著作历代书目未见著录。史弥远当国，罗致之，不为少屈。人品学问，俱有根柢，雅志绝俗，清苦自持，年甫五十即休官不仕。嘉定十七年，以时事惊心，作甲申秋三诗，得疾而卒，年六十六。